钦定古今图书集成/明伦汇编/氏族典/第342卷 > 刘𬘩
## 钦定古今图书集成/明伦汇编/氏族典/第342卷 > 刘𬘩

按《明外史刘𬘩传》：“𬘩，都督显子。勇敢有父风，用荫为
指挥使。万历初，迁云南迤东守备。十年，缅甸犯永昌、
腾越，巡抚刘世曾请济师。明年，擢𬘩游击将军，署腾
冲守备事，进副总兵。𬘩性贪，御下无法，兵噪，革任。无
何，罗雄变起，巡抚世曾檄调汉土军御之。会𬘩解官
至霑益，世曾喜，令与裨将刘绍桂、万鏊分道讨贼，平”
之。用为广西参将，移四川。二十年召授五军三营参
将。会朝鲜用师，𬘩请赴援，诏以副总兵从征。朝鲜略
定。属播酋杨应龙作乱，擢𬘩四川总兵官。应龙输款，
而青海寇数扰边，特设临洮总兵，移𬘩任之。朝鲜再
用师，诏𬘩充御倭总兵官，提督汉、土兵赴讨。贼遁，班
师，进𬘩都督同知，遂移师征杨应龙。会四川总兵官
万鏊罢，即以𬘩代之。初，𬘩闻征播命，逗遛，多设难要。
朝廷言官交劾，议调南京右府佥书，𬘩辞任。总督李
化龙以平播非𬘩不可，力荐于朝，𬘩乃复受事。化龙
荐𬘩，言官谓“𬘩尝纳应龙贿，宜夺官。”部议谪为事官，
戴罪办贼。𬘩德化龙，使使赍玉带一、黄金百、白金千，
投化龙家，为化龙父所叱，投巡按崔景荣家亦如之。
化龙、景荣并奏其事。诏革𬘩任。录平播功，进左都督，
世荫指挥使。四十年，四川建昌猓乱，命𬘩为总兵官
讨之。久之，以军政拾遗罢归。四十六年，辽警，召为左
府佥书。明年，经略杨镐令𬘩出师，遇大兵，战死。养子
招孙最骁勇，见𬘩死，突围中，手格杀数人，亦死。